**Vision:**

Musik & Ungdom fremmer musikalske og kulturelle fællesskaber med unge som medskabere

- Musik & Ungdom vil gøre det nemt for unge at være aktive og engagerede kulturskabere

- Musik & Ungdom vil være de unges talerør på Danmarks musik- og kulturskoler

- Musik & Ungdom vil støtte unge i at iværksætte musikalske projekter

Musik & Ungdom gør en forskel gennem musik. Musik & Ungdom er en projektorganisation, der siden 1956 har udviklet glæden ved musik via projekter, der forbinder børn og unge i musikalske fællesskaber på tværs af alder, genrer og geografiske grænser.

**Strategi 2021 til og med 2023**

MÅL

Med den strategiske retning: ”Unge som medskabere” ønsker Musik & Ungdom at være et mødested, som gør det let og tilgængeligt for unge at blive kulturelt aktive medborgere. Fordi aktiv musikudøvelse sammen med andre og for andre er en vej til menneskelig, identitetsmæssig og personlig udvikling, som er vigtig for børn og unge. Derfor skal Musik & Ungdom være synlig og tilgængelig for unge på musik- og kulturskolerne. Musik & Ungdom skal også facilitere, at unge skaber, udvikler, innoverer og iværksætter egne projekter med udgangspunkt i deres egen individuelle musikalske passion og glæde.

MÅLGRUPPE

Musik & Ungdoms målgruppe er 6 til 30-årige børn og unge på de musik- og kulturskoler og blandt de ungdomsorkestre, som er medlem hos Musik & Ungdom. Med denne strategi er der dog i en periode skærpet fokus på at afdække behov og udvikle nye tiltag for de unge 15 til 30-årige, der ønsker at være medskabere af egne projekter. Yngre elever er fortsat en kernemålgruppe i de allerede eksisterende projekter. Afhængig af det enkelte projekts udformning og målsætning, så kan unge 15-30 årige fra andre organisationer eller uorganiserede unge deltage og bidrage på lige fod med dem, der er medlemmer.  
  
I perioden 2021-2023 iværksættes en række tiltag og projekter udviklet sammen med unge, stærke rollemodeller, som skal medføre øget initiativ og iværksætteri, sprede glæde og skabe fællesskab samt gøre både Musik & Ungdoms projekter og musik- og kulturskolerne mere levende og inspirerende. Musik & Ungdom inviterer alle vores eksisterende projekter til at indarbejde den nye vision om at arbejde med ungeinddragelse og medskabelse blandt de 15 til 30-årige i en eller anden form.

KOMMUNIKATION

Vores kommunikation til medlemmer og interessenter skal udvikles i form af en ny kommunikationsstrategi – særligt med henblik på at nå den nye målgruppe af unge.  
Politisk lobbyarbejde og interessevaretagelse foretages via Musik & Ungdoms repræsentation i organisationen Amatørmusik Danmark samt via repræsentation i Statens Kunstfonds repræsentantskab og i Københavns Musikudvalg.  
  
  
PARTNERSKABER

Internationalt skal Musik & Ungdom fortsat medvirke til at udvikle projekter og skabe netværk og specifikt være med til at skabe flere internationale mødesteder i DK.   
  
Den strategiske retning forudsætter samarbejde med andre, der kender og har erfaring med målgruppen. Alle projekter skal derfor så vidt muligt etableres via gensidigt forpligtende partnerskaber med andre organisationer, institutioner og foreninger – partnerskaber af både praktisk og strategisk art.